Nuusdiens boikot EFF-leierskongres | Netwerk24
Deur Christiaan Du Plessis 14 Desember 2019 14:05
Die nuusorganisasie eNCA sê hy gaan die EFF se verkiesingskonferensie boikot nadat die party verskeie nuusorganisasies belet het om die geleentheid by te woon.
Die EFF se leierskongres het Saterdag skaars begin toe eNCA op Twitter aankondig hy het 'n beginselbesluit geneem om nie verder verslag te doen oor die konferensie nie.
Julius Malema, EFF-leier, het gesê daar is nie genoeg plek om alle nuusorganisasies wat aansoek gedoen het te akkommodeer nie.
Van die nuusorganisasies wat belet is, het die afgelope ruk breedvoerig verslag gedoen oor die EFF se beweerde bande met die onlangse VBS-skandaal.
Die Suid-Afrikaanse nasionale redakteursforum (Sanef) het intussen in 'n verklaring gesê die EFF doen afbreuk aan persvryheid deur sekere organisasies te belet.